Hunan adfyfyriad 
PAP1
Hunan adfyfyriad ysgrifenedig ar eich perfformiad fel athro/athrawes yn meithrin sgiliau llythrennedd dysgwyr yn y Gymraeg (1500 gair) sydd hefyd yn cynnig tystiolaeth o’r modd yr ydych wedi ymateb i sylwadau’r mentor ysgol/tiwtor proffesiynol yn ystod y cyfnod ar leoliad. Gallwch ddefnyddio fframwaith y BWA i'ch helpu os hoffech.

Fel athrawes y Cyfnod Sylfaen (plant oed 3-7), mae’n bwysig iawn ein bod ni gyda dealltwriaeth dda o sut berson mae angen fod a beth sydd angen ei addysgu.  Mae hyn yn cynnwys ein bod gyda dealltwriaeth o sut mae’r cyfnod sylfaen yn dilyn strwythur continwwm, ac mae plant yn datblygu sgiliau sydd yn parhau i gael eu datblygu drwy gydol eu hamser yn yr ysgol.  Mae yna gyfrifoldeb arnom ni fel athrawon i ddatblygu sgiliau plant mewn 7 maes dysgu gwahanol yn y cwricwlwm presennol, a rhoi ddigon o gyfleoedd iddyn nhw wneud hyn mewn gweithgareddau amrywiol.  Mae’n bwysig hefyd ein bod ni fel athrawon yn deall bod gan bob plentyn anghenion a chryfderau gwahanol ac mae angen i ni fel athrawon gweithio o gwmpas hyn.  Deallaf fod pob plentyn yn dysgu mewn ffordd wahanol ac i lefel gwahanol, felly mae angen creu gwaith i’r dosbarth sydd yn amrywio o ran lefel gallu, sydd yn cynnwys bod y plant mwyaf galluog yn cael eu herio tra bod y rhai gyda’r gallu isaf yn cael eu gwthio ymhellach yn eu dysgu.  Caiff dulliau amrywiol ei ddefnyddio er mwyn addysgu’r plant.  
Credaf yn ystod PAP, fy mod i wedi dod i ddeall lawer o egwyddorion sydd angen gan athrawon er mwyn addysgu yn effeithiol.  Mae hyn oherwydd fy mod i wedi gweld llawer o ddulliau gwahanol ar waith sydd wedi bod yn ddefnyddiol i mi ar gyfer y dyfodol pan fyddai yn cymryd dosbarth fy hun.  Wrth gynnal gwersi yn y dosbarth, rydw wedi cael adborth yn ôl gan yr athrawes ynglŷn â sut mae cefnogi dysgu pawb. 
Wrth gynnal gwersi, mae rhai o’r adborth yr ydw i wedi ei gael wrth fy mentor wedi bod yn dda.  Mae rhai o’r adborth yr ydw i wedi’i gael oddi wrth y gwersi iaith wedi bod yn eithaf cadarnhaol o ran safonau SAC ac ynglŷn â’r fframwaith Cymraeg.  Un positif ges i o’r gwersi oedd fy mod i yn dda am gynhyrchu adnoddau sydd yn addas ar gyfer y wers ac ar gyfer y plant yr wyf yn gweithio gyda.  Er enghraifft, mi wnes i wneud gwers lle'r oedd angen i’r plant defnyddio berfau cryno er mwyn ysgrifennu am y penwythnos a gafwyd.  Roeddwn yn ymwybodol fy mod yn gweithio gyda’r grŵp gallu isaf felly mi wnes i greu flachcardiau a oedd yn helpu plant gyda’r sillafu a’r testun o bryd mae eu defnyddio.  Roeddwn hefyd wedi cael adborth fy mod i yn gwneud yn dda wrth greu taflenni oedd yn rhoi cyfleoedd i’r plant ymestyn eu sgiliau iaith.  Dywed hefyd fy mod i yn dda wrth farcio wrth i ni fynd ymlaen ac ar y cyd gyda’r plant.  Mae hyn yn rhywbeth da oherwydd mae’r plant yn gallu deall sut mae gwella eu hysgrifennu a pa gamgymeriadau y maent yn eu gwneud gyda’i iaith er mwyn gallu esbonio yn iawn sut mae gwella.  Yn ogystal â hyn, dywed fy mentor fy mod i yn gwneud yn dda wrth gynllunio am wahaniaethu gwaith plant.  Mae hyn yn bwysig oherwydd dangosir fy mod yn adnabod anghenion plant gwahanol.  Wrth gael fy asesu gan fy uwch-fentor a mentor allanol, dywed fy mod i yn dda wrth sicrhau fy mod yn disgrifio cysyniadau mewn amryw o ffyrdd er mwyn sicrhau bod pob plentyn yn y grŵp yr wyf yn gweithio gydag yn deall er mwyn sicrhau eu bod nhw i gyd ar yr un lefel ac yn hyderus i gwblhau’r gwaith.    
Serch hyn, wrth wneud gwers mae’n naturiol fod yna mannau i wella ac i weithio arno yn broffesiynol.  Wrth gynnal y gwersi a nodwyd yn y cynlluniau, cefais adborth yn ôl o ran sut mae gwella.  Un rhan sydd angen gwelliant ydi fy mod i yn ymestyn tasgau fel eu bod yn para’n hirach.  Credaf y buasai hyn yn rhywbeth buddiol ar gyfer y plant oherwydd weithiau roedd y gwersi yn rhedeg yn fyr, a oedd yn gadael y plant ar goll o ran beth mae angen ei wneud nesaf.  Wrth weithio ar hyn, wrth feddwl am y gwersi roeddwn yn meddwl am ffyrdd y gallwn ymestyn y dasg i’r disgyblion roedd yn gorffen tasgau yn sydyn, ond hefyd datblygu cwestiynau gallaf ofyn i’r plant er mwyn asesu beth maent wedi ei ddysgu neu er mwyn creu trafodaeth fwy dwfn am yr hyn rydym yn dysgu. Byddai hyn yn rhywbeth sydd yn bwysig ar gyfer datblygiad iaith plant oherwydd os nid ydyn nhw yn glir am beth ydi gair yn ei olygu neu beth ydi gofynion y dasg, byddant yn teimlo yn ddigon hyderus a chyfforddus er mwyn gofyn beth sydd yn eu poeni er mwyn iddyn nhw allu datblygu. Dywed fy mentor hefyd fy mod i yn gallu cynnal gwersi mewn trefn wahanol, a gellir sicrhau fy mod i yn dal sylw’r plant am fwy o amser er mwyn gallu cwblhau’r gwaith.  Gweithiais ar hyn drwy sicrhau fy mod yn cloi’r wers gyda’r pethau llai drwm, oherwydd byddant hefo fwy o gymhelliant ar gychwyn y wers ac yn gallu colli diddordeb erbyn diwedd y wers.  Mae hyn yn rhywbeth sydd yn bwysig wrth ddatblygu sgiliau iaith a llythrennedd plant oherwydd eu bod nhw angen canolbwyntio wrth ddysgu geirfa neu gysyniadau iaith newydd oherwydd bydd angen eu dysgu yn iawn er mwyn gallu defnyddio yn eu gwaith a fyddai yn gwella safon eu gwaith nhw.     
Rhywbeth arall dywed fy mentor fy mod i yn gallu gweithio arno oedd sicrhau bod pob adnodd yr oeddwn yn ei greu yn addas.  Roedd hyn oherwydd yn y wers ansoddeiriau cerdd T Llew Jones wnes i, roedd ffont y gerdd tymed bach yn rhy fach a oedd yn golygu bod y plant wedi cael trafferth yn ei ddarllen ac angen cymorth wrth geisio deall y testun.  Er mwyn gwella ar hyn, mi wnes i gymryd hyn i mewn i ystyriaeth wrth greu adnoddau ar gyfer gwersi yn y dyfodol a sicrhau fy mod i yn deall anghenion y plant yn drylwyr.  Mae hyn yn rhywbeth sydd yn enwedig yn bwysig wrth geisio datblygu sgiliau iaith a llythrennedd plant oherwydd mae angen sicrhau eu bod nhw yn gallu darllen a deall geiriau yn glir er mwyn gallu dysgu beth sydd wedi cael ei hysgrifennu a dysgu’r sut maent yn defnyddio hyn yn eu gwaith dosbarth nhw eu hunain.  Yn fy arsylwad ffurfiannol hefyd, dywed fy uwch-fentor y byddai yn fuddiol er mwyn ychwanegu elfen fwy cyffroes at wersi.  Cytunaf gyda hyn wrth i fi sylweddoli pam y buasai hyn yn fuddiol ar gyfer y plant.  Mae hyn oherwydd eu bod nhw yn gallu efallai canolbwyntio yn well a fyddai yn golygu y gallent gymryd fwy allan o’r wers nag efallai y byddant mewn gwers lle maent dim ond yn eistedd tu ôl i fwrdd yn y dosbarth.  Wrth weithio ar hyn, penderfynais dreialu elfen arall o wers mathemateg.  Y wers oedd chwarteri, ac er mwyn cael y plant i geisio deall bod yna 4 rhan gyfartal ac felly bod pob rhan yn edrych yr un peth, mi wnes i guddio’r 4 rhan mewn gwahanol lefydd yn y dosbarth er mwyn gallu cael y plant i chwilio amdanynt.  Roedd hyn wedi gwneud y plant cael fwy o ddiddordeb yn syth oherwydd eu bod nhw yn cael y cyfleoedd i symyd o gwmpas yr ystafell dosbarth.  Byddai hyn yn ffordd fwy ymarferol rhyngweithiol i sicrhau bod y plant yn dysgu'r cysyniadau newydd, a gallai ddefnyddio’r ffordd roedd y plant wedi ymateb i hyn yn ystod gwersi yn y dyfodol.  
[bookmark: _GoBack]Felly i gloi, yn ystod y fy mhrofiad PAP gyntaf, rydw i wedi dysgu pethau newydd am y ffordd mae addysgu plant a’r pethau sydd yn hanfodol er mwyn sicrhau bod anghenion pob plentyn yn cael ei gwrdd fel eu bod i gyd yn dysgu mewn ffordd gadarnhaol.  
